《送蒙斋赴召六首 其四》
宋代·包恢

扶颠而持危，在天下大势。拨乱而存亡，在国家大计。

一司一事间，未足系兴替。马援为郡守，尚不屑烦细。

惟大姓黠羌，不容有违戾。况为公与卿，不思大经济。

今大姓黠羌，几倍过汉世。中有根木存，犹在加护卫。

大都如弈棋，败局如已逝。如有一胜著，败乃以胜继。

巽当知衡权，是乃德之制。果哉末之难，圆神妙龟筮。

愿言其吉凶，大辟天地闭。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。